Alexander Ryle (LA), 2025-03-13:
Vi befinder os i en afgørende tid for teknologisk udvikling, hvor kunstig intelligens allerede er ved at ændre måden, vi arbejder, lærer og skaber på både i Danmark og resten af verden.
EU's forordning om kunstig intelligens er et forsøg på at sætte nogle fælles rammer, som ny teknologi kan udfoldes på en ansvarlig måde uden at sætte borgernes rettigheder og frihed over styr.
Lovforslaget skal sætte rammer for tilsyn og kontrol med de AI-systemer, som ifølge forordningen er helt forbudte, f.eks. teknologier til masseovervågning eller social scoring.
Grundidéen er ganske fornuftig.
Vi bør værne om borgernes rettigheder og privatliv.
Samtidig må vi ikke kaste os ud i at indføre overdrevne regler, der gør det umuligt for erhvervslivet og forskningsverdenen at udvikle de næste store gennembrud inden for kunstig intelligens.
Vi skal nemlig ikke stå og se passivt til, hvis staten eller private aktører misbruger teknologien til masseovervågning eller manipulerende adfærd.
Men vi skal også have øje for, at det ikke ender med en stribe uoverskuelige bureaukratiske byrder for dansk erhvervsliv, borgere og offentlige institutioner.
En af de ting, der springer i øjnene, er, at der med lovforslaget gives hjemmel til at gennemføre kontrolbesøg uden forudgående retskendelse.
Det er i udgangspunktet et meget indgribende værktøj, som potentielt udfordrer princippet om retssikkerhed.
Jeg anerkender, at vi skal kunne stoppe alvorlige overtrædelser hurtigt og effektivt, men vi må samtidig ikke give myndighederne en blankocheck til at troppe op uden varsel, hvis det kan klares mere proportionelt gennem dialog og anmodninger om oplysninger.
Dernæst ser vi, at lovforslaget afskærer muligheden for at klage til en overordnet administrativ myndighed.
Man henvises direkte til domstolene, og det er der en vis logik i, hvis man vil sikre uafhængighed fra de nye markedsovervågningsmyndigheder, men fra et retssikkerhedsperspektiv kan det skabe usikkerhed for virksomheder og borgere, fordi domstolsbehandling typisk er en tidskrævende proces, og i et felt som kunstig intelligens, hvor udviklingen kan gå meget hurtigt, kan enhver forsinkelse have store konsekvenser for en virksomhed.
Derudover mangler domstolene teknisk ekspertise.
Vi oplever generelt, at danske virksomheder er bekymrede for, at hårde sanktionsmuligheder og tunge dokumentationskrav kan afholde dem fra at eksperimentere med ny AI-teknologi.
Vi skal have sikkerhed for, at forordningen reelt er risikobaseret, sådan at små og mellemstore virksomheder ikke drukner i et regelkompleks, hver gang de vil udvikle eller bruge nye AI-løsninger.
Som vi har set med anden teknologilovgivning, hænger en succesfuld implementering tæt sammen med god vejledning fra myndighederne.
Det gælder i særdeleshed for AI, hvor brugen kan være yderst kompleks.
Derfor er det afgørende, at Digitaliseringsstyrelsen, Datatilsynet og eventuelt andre tilsynsmyndigheder, herunder Domstolsstyrelsen, når det gælder domstolens brug af AI, er veludrustede med både ressourcer og kompetencer.
Virksomhederne skal ikke stå i et vakuum, hvor de ikke ved, hvilke krav der præcis gælder.
Set med liberale øjne er det vigtigt, at vi ikke udvander et ellers fornuftigt formål med for meget kontrol, bureaukrati og mangelfuld retssikkerhed.
Forordningen har en række positive elementer, som forbyder AI-systemer, der reelt kan true borgernes frihedsrettigheder, og som understøtter en europæisk fælles ramme.
Men dele af dette lovforslag bør justeres, så vi sikrer bedre balance mellem beskyttelse af borgerne og virksomhedernes muligheder for at innovere.
Vi vil bruge udvalgsbehandlingen til at afklare en række bekymringer, og det gælder særlig adgangen til kontrolbesøg uden retskendelse, manglen på administrativ klageadgang og vigtigheden af, at kravene ikke bliver så tunge, at de hæmmer vækst og innovation.
Lykkes det at finde en god balance, kan vi stå med en lov, der både beskytter borgernes frihed og giver plads til at udnytte de fantastiske muligheder, kunstig intelligens kan give Danmark.
Tak for ordet.